A BIZOTTSÁG HATÁROZATA
(2009. augusztus 17.)
a CAS 92062-35-6 szám alatt regisztrált petróleumolajnak a 91/414/EGK tanácsi irányelv I. mellékletébe történő fel nem vételéről és az e hatóanyagot tartalmazó növényvédő szerek engedélyének visszavonásáról
(az értesítés a C(2009) 6303. számú dokumentummal történt)
(EGT-vonatkozású szöveg)
(2009/616/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének negyedik albekezdésére,
mivel:
(1)
A 91/414/EGK irányelv 8. cikkének (2) bekezdése előírja, hogy a tagállamok az irányelvről szóló értesítést követő 12 éves időszakon belül engedélyezhetik olyan növényvédő szerek forgalomba hozatalát, amelyek az irányelv I. mellékletében nem szereplő hatóanyagokat tartalmaznak, és amelyek az irányelvről szóló értesítés időpontja után két évvel már forgalomban voltak, miközben e hatóanyagokat munkaprogram keretében fokozatosan vizsgálják.
(2)
Az 1112/2002/EK (2) és a 2229/2004/EK bizottsági rendelet (3) megállapítja a 91/414/EGK irányelv 8. cikkének (2) bekezdésében említett munkaprogram negyedik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzék tartalmazza a CAS 92062-35-6 szám alatt regisztrált petróleumolajat is.
(3)
A CAS 92062-35-6 szám alatt regisztrált petróleumolaj esetében a bejelentő által javasolt felhasználási kört illetően megtörtént az emberi egészségre és a környezetre gyakorolt hatásoknak a 1112/2002/EK és a 2229/2004/EK rendelet rendelkezései szerinti értékelése. Az említett rendeletek kijelölik továbbá a referens tagállamokat, melyek a 2229/2004/EK rendelet 21. cikkének (3) bekezdésével összhangban a releváns értékelő jelentéseket és ajánlásokat benyújtják az Európai Élelmiszerbiztonsági Hatósághoz (EFSA). A CAS 92062-35-6 szám alatt regisztrált petróleumolaj esetében a referens tagállam Spanyolország volt, amely 2008 márciusában minden releváns információt benyújtott a Bizottsághoz.
(4)
A Bizottság a 2229/2004/EK rendelet 24a. cikkének megfelelően megvizsgálta a CAS 92062-35-6 szám alatt regisztrált petróleumolajat. A hatóanyagra vonatkozó jelentéstervezetet a Bizottság a tagállamokkal közösen az Élelmiszerlánc- és Állategészségügyi Állandó Bizottság keretében megvizsgálta, majd bizottsági vizsgálati jelentésként 2009. március 12-én véglegesítette.
(5)
A CAS 92062-35-6 szám alatt regisztrált petróleumolaj vizsgálata során a bizottság a tagállamoktól érkező észrevételek figyelembevételével arra a következtetésre jutott, hogy egyértelmű jelzések vannak arra nézve, hogy a hatóanyag káros hatással lehet az emberi egészségre, különösen a fogyasztókéra és a kezelőkére, mert a rendelkezésre álló adatok alapján nem lehet megbízható pontossággal megállapítani a megengedhető napi bevitel (Acceptable Daily Intake, ADI), az akut referenciadózis (Acute Reference Dose, ArfD) és a megengedett kezelői expozíció (AOEL) mértékét.
(6)
A Bizottság felkérte a bejelentőt, hogy nyújtsa be a CAS 92062-35-6 petróleumolaj vizsgálati eredményeire vonatkozó észrevételeit, és jelezze, hogy kívánja-e továbbra is támogatni a hatóanyag felvételét. A bejelentő benyújtotta észrevételeit, amelyeket körültekintően megvizsgáltak. A fenti aggályokat azonban a bejelentő által felhozott érvek ellenére sem sikerült eloszlatni, és a benyújtott és az elemzett információk alapján végzett értékelések sem támasztották alá, hogy a javasolt felhasználási körülmények között a CAS 92062-35-6 szám alatt regisztrált petróleumolajat tartalmazó növényvédő szerek általában megfelelnének a 91/414/EGK irányelv 5. cikke (1) bekezdésének a) és b) pontjában előírt követelményeknek.
(7)
A CAS 92062-35-6 szám alatt regisztrált petróleumolaj ebből következően nem vehető fel a 91/414/EGK irányelv I. mellékletébe.
(8)
Intézkedéseket kell hozni annak biztosítására, hogy a CAS 92062-35-6 szám alatt regisztrált petróleumolajat tartalmazó növényvédő szerek engedélyeit meghatározott időn belül visszavonják, hogy meghosszabbításukra ne kerüljön sor, és hogy az ilyen termékekre ne adjanak ki új engedélyeket.
(9)
A CAS 92062-35-6 szám alatt regisztrált petróleumolajat tartalmazó növényvédő szerek meglévő készleteinek ártalmatlanítására, tárolására, forgalomba hozatalára és felhasználására a tagállamok által megszabható türelmi idő legfeljebb tizenkét hónap lehet, hogy a meglévő készleteket még egy vegetációs időszakban fel lehessen használni, ami biztosítja, hogy a CAS 92062-35-6 szám alatt regisztrált petróleumolajat tartalmazó növényvédő szerek a felhasználók számára e határozat elfogadásától számított 18 hónapig elérhetők maradjanak.
(10)
Ez a határozat nem korlátozza azt a jogot, hogy a 91/414/EGK irányelv 6. cikke (2) bekezdésének rendelkezései szerint - amelyek részletes végrehajtási szabályait a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet állapítja meg - a CAS 92062-35-7 szám alatt regisztrált petróleumolajnak a fenti irányelv I. mellékletébe (4) történő felvételére kérelmet lehessen benyújtani.
(11)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A CAS 92062-35-6 szám alatt regisztrált petróleumolaj nem vehető fel hatóanyagként a 91/414/EGK irányelv I. mellékletébe.
2. cikk
A tagállamok gondoskodnak arról, hogy:
a)
a CAS 92062-35-6 szám alatt regisztrált petróleumolajat tartalmazó növényvédő szerek engedélyét 2010. február 17-ig visszavonják;
b)
a CAS 92062-35-6 szám alatt regisztrált petróleumolajat tartalmazó növényvédő szerekre e határozat kihirdetését követően ne adjanak ki engedélyeket, illetve a már meglévő engedélyeket ne újítsák meg.
3. cikk
A tagállamok által a 91/414/EGK irányelv 4. cikkének (6) bekezdése értelmében biztosított türelmi idő a lehető legrövidebb, és legkésőbb 2011. február 17-én lejár.
4. cikk
Ennek a határozatnak a tagállamok a címzettjei.
Kelt Brüsszelben, 2009. augusztus 17-én.